建除一首酬林德祖虙
作者：程俱
朝代：宋

paragraphs: 建旟撫方面，簪筆登雲衢。
除書無虚日，念子何躊躇。
滿堂羅經史，問字無停車。
平明戶外屨，接迹叩所需。
定坐爲詳說，從周述唐虞。
執經退食罷，貝梵頗卷舒。
破魔無堅壘，解髻皆明珠。
危絃寡知音，寂寞空居諸。
成詩遠相寄，尺鯉來東吳。
收之巾十襲，永好不可渝。
開緘歎奇决，已作東歸圖。
閉蕃着空舍，誰辨公車書。